ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 448/2012 ΤΗΣ ΕΠΙΤΡΟΠΉΣ της 21ης Μαρτίου 2012 που συμπληρώνει τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά κανονιστικά τεχνικά πρότυπα για την παρουσίαση των πληροφοριών που διαβιβάζουν οι οργανισμοί αξιολόγησης πιστοληπτικής ικανότητας σε κεντρικό αρχείο που δημιουργεί η Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης της πιστοληπτικής ικανότητας (1), και ιδίως το άρθρο 21 παράγραφος 4 στοιχείο γ), Εκτιμώντας τα ακόλουθα: (1) Σύμφωνα με το άρθρο 11 παράγραφος 2 του κανονισμού (ΕΚ) αριθ. 1060/2009, οι οργανισμοί αξιολόγησης της πιστοληπτικής ικανότητας καθιστούν διαθέσιμες ορισμένες πληροφορίες σχετικά με τα ιστορικά δεδομένα των επιδόσεών τους σε κεντρικό αρχείο που δημιουργεί η Ευρωπαϊκή Αρχή Κινητών Αξιών και Αγορών (εφεξής «η ΕΑΚΑΑ»). Οι πληροφορίες αυτές πρέπει να υποβάλλονται σε τυποποιημένη μορφή όπως προβλέπεται από την ΕΑΚΑΑ και η ΕΑΚΑΑ καθιστά διαθέσιμες τις πληροφορίες στο κοινό δημοσιεύοντας επίσης συνοπτικές πληροφορίες σχετικά με τις παρατηρούμενες κύριες εξελίξεις. Οι απαιτήσεις αυτές πρέπει να συμπληρωθούν στο σκέλος της παρουσίασης των προβλεπόμενων πληροφοριών, συμπεριλαμβανομένων της δομής, της μορφής, της μεθόδου και της περιόδου αναφοράς τους. (2) Οι οργανισμοί αξιολόγησης πιστοληπτικής ικανότητας που ανήκουν σε όμιλο οργανισμών αξιολόγησης πιστοληπτικής ικανότητας εγκατεστημένο στην Ένωση μπορούν να υποβάλλουν χωριστή αναφορά προς το κεντρικό αρχείο. Ωστόσο, λόγω της σε μεγάλο βαθμό ενοποιημένης λειτουργικής οργάνωσης των οργανισμών αξιολόγησης πιστοληπτικής ικανότητας σε επίπεδο Ένωσης, αλλά και για να διευκολυνθεί η κατανόηση των στατιστικών, οι οργανισμοί αξιολόγησης πιστοληπτικής ικανότητας θα πρέπει να ενθαρρύνονται να υποβάλλουν αναφορές στο κεντρικό αρχείο συνολικά για ολόκληρο τον όμιλο. (3) Το σύστημα του κεντρικού αρχείου συγκεντρώνει δεδομένα σχετικά με τις αξιολογήσεις πιστοληπτικής ικανότητας και τα αποθηκεύει σε κεντρικό επίπεδο. Προκειμένου να βοηθήσει τους συμμετέχοντες στην αγορά να αξιολογούν καλύτερα την αξιοπιστία των αξιολογήσεων πιστοληπτικής ικανότητας βοηθώντας τους έτσι στη λήψη επενδυτικών αποφάσεων, το κεντρικό αρχείο θα πρέπει επίσης να δέχεται σε εθελοντική βάση αξιολογήσεις πιστοληπτικής ικανότητας οι οποίες εκδίδονται από οργανισμούς αξιολόγησης πιστοληπτικής ικανότητας τρίτων χωρών που ανήκουν στον ίδιο όμιλο οργανισμών αξιολόγησης πιστοληπτικής ικανότητας οι οποίες όμως δεν έχουν προσυπογραφεί στην Ένωση. (4) Προκειμένου να διευκολυνθεί περαιτέρω η κατανόηση των παραγόμενων στατιστικών, η αναφορά δεδομένων σχετικά με τις αξιολογήσεις πιστοληπτικής ικανότητας θα πρέπει να περιλαμβάνει όλα τα δεδομένα που συνδέονται τουλάχιστον με τα δέκα τελευταία χρόνια πριν από τη θέση σε ισχύ του κανονισμού (ΕΚ) αριθ. 1060/2009. Ο οργανισμός αξιολόγησης πιστοληπτικής ικανότητας δεν θα πρέπει να υποχρεούται να αναφέρει τα εν λόγω δεδομένα εάν μπορεί να αποδείξει ότι αυτό δεν θα ήταν αναλογικό λαμβάνοντας υπόψη το μέγεθος και την πολυπλοκότητά τους. (5) Ο παρών κανονισμός βασίζεται στα σχέδια κανονιστικών τεχνικών προτύπων που υπέβαλε η ΕΑΚΑΑ στην Επιτροπή προς έγκριση από την Επιτροπή, σύμφωνα με τη διαδικασία που ορίζεται στο άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2). (6) Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια κανονιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων Κινητών Αξιών και Αγορών που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010. Ωστόσο, η ΕΑΚΑΑ δεν διεξήγαγε ανάλυση κόστους/οφέλους επειδή έκρινε ότι αυτό θα ήταν δυσανάλογο σε σχέση με τις επιπτώσεις του σχεδίου κανονιστικών τεχνικών προτύπων δεδομένου ότι η Ευρωπαϊκή Επιτροπή Ρυθμιστικών Αρχών των αγορών κινητών αξιών (ΕΡΑΑΚΑ) καταρτίζει το κεντρικό αρχείο από το 2010 και τα σχέδια τεχνικών προτύπων αντικατόπτριζαν τη λειτουργία του υπάρχοντος συστήματος και δεν επέβαλαν νέες ουσιαστικές απαιτήσεις και, ως εκ τούτου, δεν αναμένεται να επιβληθούν σημαντικές πρόσθετες δαπάνες στην ΕΑΚΑΑ ή στους οργανισμούς αξιολόγησης πιστοληπτικής ικανότητας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο Ο παρών κανονισμός καθορίζει τους κανόνες για την παρουσίαση των πληροφοριών, συμπεριλαμβανομένων της δομής, της μορφής, της μεθόδου και της περιόδου αναφοράς τους, τις οποίες οι οργανισμοί αξιολόγησης της πιστοληπτικής ικανότητας οφείλουν να καθιστούν διαθέσιμες σε κεντρικό αρχείο σύμφωνα με: α) το άρθρο 11 παράγραφος 2 του κανονισμού (ΕΚ) αριθ. 1060/2009· β) το σημείο 1 του μέρους II του τμήματος Α του παραρτήματος I του κανονισμού (ΕΚ) αριθ. 1060/2009. ΚΕΦΑΛΑΙΟ II ΔΟΜΗ ΥΠΟΒΟΛΗΣ ΑΝΑΦΟΡΩΝ Άρθρο 2 Αρχές υποβολής αναφορών 1. Ο οργανισμός αξιολόγησης της πιστοληπτικής ικανότητας υποβάλλει τα ακόλουθα είδη αναφορών στο κεντρικό αρχείο που δημιουργεί η ΕΑΚΑΑ: α) αναφορές ποιοτικών δεδομένων κατά το άρθρο 7 και το άρθρο 9 και β) αναφορές δεδομένων αξιολογήσεων κατά το άρθρο 8 και το άρθρο 10. 2. Ο οργανισμός αξιολόγησης πιστοληπτικής ικανότητας είναι υπεύθυνος για την ακρίβεια, την πληρότητα και τη διαθεσιμότητα των δεδομένων που αναφέρει. Μεριμνά ώστε οι αναφορές να υποβάλλονται σε εύθετο χρόνο μέσω των διαύλων υποβολής αναφορών του άρθρου 11 και σύμφωνα με τη διαδικασία υποβολής αναφορών του άρθρου 13. 3. Όταν ο οργανισμός αξιολόγησης πιστοληπτικής ικανότητας ανήκει σε όμιλο οργανισμών αξιολόγησης πιστοληπτικής ικανότητας, τα μέλη του ομίλου μπορούν να εξουσιοδοτήσουν ένα από τα μέλη τους να αναφέρει τις απαιτούμενες πληροφορίες εξ ονόματος του ομίλου. Όταν το εξουσιοδοτημένο μέλος του ομίλου αναφέρει πληροφορίες εξ ονόματος του ομίλου πρέπει να ταυτοποιεί τόσο τον εαυτό του όσο και τα μέλη του ομίλου εξ ονόματος των οποίων αναφέρει τις πληροφορίες. Άρθρο 3 Αξιολογήσεις πιστοληπτικής ικανότητας προς αναφορά 1. Ο οργανισμός αξιολόγησης πιστοληπτικής ικανότητας αναφέρει δεδομένα για μια αξιολόγηση πιστοληπτικής ικανότητας για κάθε περίοδο αναφοράς μέχρι να ανακληθεί η εν λόγω αξιολόγηση. 2. Ο οργανισμός αξιολόγησης πιστοληπτικής ικανότητας αναφέρει ζητηθείσες και μη ζητηθείσες αξιολογήσεις. Αναφέρει εάν μια αξιολόγηση πιστοληπτικής ικανότητας είναι ζητηθείσα ή μη ζητηθείσα. 3. Ο οργανισμός αξιολόγησης πιστοληπτικής ικανότητας που υποβάλλει αναφορές εξ ονόματος ομίλου οργανισμών αξιολόγησης πιστοληπτικής ικανότητας, μπορεί να συμπεριλαμβάνει δεδομένα οργανισμών αξιολόγησης πιστοληπτικής ικανότητας των τρίτων χωρών που ανήκουν στον ίδιο όμιλο τα οποία δεν χρησιμοποιούνται στην Ένωση μέσω προσυπογραφής. Όταν ο οργανισμός αξιολόγησης πιστοληπτικής ικανότητας δεν αναφέρει τα δεδομένα αυτά παρέχει σχετική επεξήγηση στην έκθεση ποιοτικών δεδομένων. 4. Ο οργανισμός αξιολόγησης πιστοληπτικής ικανότητας παρέχει δεδομένα σχετικά με αξιολογήσεις πιστοληπτικής ικανότητας που καλύπτουν τουλάχιστον τα δέκα τελευταία χρόνια πριν από τη θέση σε ισχύ του κανονισμού (ΕΚ) αριθ. 1060/2009. Ο οργανισμός αξιολόγησης πιστοληπτικής ικανότητας που δεν εξέδιδε αξιολογήσεις πιστοληπτικής ικανότητας πριν από τις 7 Δεκεμβρίου 1999 αναφέρει στοιχεία για τις περιόδους αναφοράς που έπονται της πρώτης ημερομηνίας κατά την οποία ο οργανισμός εξέδωσε αξιολόγηση πιστοληπτικής ικανότητας. Ο οργανισμός αξιολόγησης πιστοληπτικής ικανότητας δεν υποχρεούται να αναφέρει δεδομένα σχετικά με περιόδους αναφοράς που προηγούνται της εγγραφής ή της πιστοποίησής του στο πλαίσιο του κανονισμού (ΕΚ) αριθ. 1060/2009, εάν είναι σε θέση να αποδείξει ότι η αναφορά των δεδομένων αυτών δεν είναι αναλογική λόγω του μεγέθους και της πολυπλοκότητάς τους. 5. Ο οργανισμός αξιολόγησης πιστοληπτικής ικανότητας αναφέρει τα ακόλουθα είδη αξιολογήσεων: α) εταιρικές αξιολογήσεις· β) αξιολογήσεις δομημένων χρηματοπιστωτικών προϊόντων· γ) αξιολογήσεις δημόσιου χρέους και δημόσιων οικονομικών. Άρθρο 4 Εταιρικές αξιολογήσεις 1. Ο οργανισμός αξιολόγησης πιστοληπτικής ικανότητας αναφέρει δεδομένα σχετικά με εταιρικές αξιολογήσεις με βάση τον εκδότη. 2. Ο οργανισμός αξιολόγησης πιστοληπτικής ικανότητας μπορεί να αντιμετωπίζει τις αξιολογήσεις μιας θυγατρικής είτε ως ατομική αξιολόγηση είτε όχι. Ο οργανισμός αξιολόγησης πιστοληπτικής ικανότητας επεξηγεί την πολιτική που επέλεξε. 3. Όταν αναφέρει εταιρικές αξιολογήσεις, ο οργανισμός αξιολόγησης πιστοληπτικής ικανότητας ταξινομεί τις αξιολογήσεις πιστοληπτικής ικανότητας σε ένα από τα τμήματα του κλάδου που καθορίζονται στο πεδίο 18 του πίνακα 1 του παραρτήματος 2. 4. Τα δεδομένα εταιρικών αξιολογήσεων για τις βραχυπρόθεσμες και μακροπρόθεσμες αξιολογήσεις αναφέρονται αμφότερα όταν είναι διαθέσιμα. Για τις μακροπρόθεσμες αξιολογήσεις πρέπει να αναφέρεται η αξιολόγηση του εκδότη. Όταν δεν είναι διαθέσιμη η αξιολόγηση του εκδότη, αναφέρεται η μακροπρόθεσμη αξιολόγηση των μη εξασφαλισμένων χρεογράφων. Όταν είναι διαθέσιμες αξιολογήσεις ξένου και τοπικού νομίσματος, αναφέρεται μόνο η αξιολόγηση του ξένου νομίσματος. Άρθρο 5 Αξιολογήσεις δομημένων χρηματοπιστωτικών προϊόντων 1. Με την επιφύλαξη των ειδικών χαρακτηριστικών που ορίζονται στις παραγράφους 2 και 3, ο οργανισμός αξιολόγησης πιστοληπτικής ικανότητας αναφέρει τις μακροπρόθεσμες αξιολογήσεις με βάση την έκδοση για τα δομημένα χρηματοπιστωτικά μέσα. 2. Ο οργανισμός αξιολόγησης της πιστοληπτικής ικανότητας αναφέρει τις μακροπρόθεσμες αξιολογήσεις με βάση τον εκδότη για δομημένους μηχανισμούς επενδύσεων και παρεμφερείς δομές. 3. Ο οργανισμός αξιολόγησης πιστοληπτικής ικανότητας αναφέρει τις βραχυπρόθεσμες αξιολογήσεις με βάση την έκδοση για εμπορικές κινητές αξίες εξασφαλισμένες με περιουσιακά στοιχεία. 4. Όταν αναφέρει αξιολογήσεις δομημένων χρηματοπιστωτικών προϊόντων, ο οργανισμός αξιολόγησης πιστοληπτικής ικανότητας ταξινομεί τις αξιολογήσεις σε μία από τις ακόλουθες κατηγορίες: α) χρεόγραφα εξασφαλισμένα με περιουσιακά στοιχεία (asset-backed securities - ABS). Αυτή η κατηγορία περιουσιακών στοιχείων περιλαμβάνει τις υποκατηγορίες περιουσιακών στοιχείων δάνεια αγοράς αυτοκινήτου/σκάφους/αεροσκάφους, φοιτητικά δάνεια, καταναλωτικά δάνεια, δάνεια υγειονομικής περίθαλψης, δάνεια αγοράς προκατασκευασμένης κατοικίας, δάνεια για παραγωγή κινηματογραφικών έργων, δάνεια προς εταιρείες κοινής ωφέλειας, μισθώσεις εξοπλισμού, απαιτήσεις πιστωτικών καρτών, προνόμια φορολογικής αρχής, μη εξυπηρετούμενα δάνεια, ομόλογα συνδεδεμένα με τον πιστωτικό κίνδυνο υποκείμενου μέσου, δάνεια για οχήματα αναψυχής και εμπορικές απαιτήσεις· β) τιτλοποιημένα στεγαστικά δάνεια (residential mortgage-backed securities - RMBS). Αυτή η κατηγορία περιουσιακών στοιχείων περιλαμβάνει τις υποκατηγορίες περιουσιακών στοιχείων κινητές αξίες εξασφαλισμένες με ενυπόθηκα δάνεια υψηλής φερεγγυότητας και κινητές αξίες εξασφαλισμένες με ενυπόθηκα δάνεια χαμηλής φερεγγυότητας και δάνεια εξασφαλισμένα με την αγοραία αξία ακίνητης περιουσίας (home equity loans)· γ) τιτλοποιημένα εμπορικά ενυπόθηκα δάνεια. Αυτή η κατηγορία περιουσιακών στοιχείων περιλαμβάνει τις υποκατηγορίες περιουσιακών στοιχείων δάνεια λιανικής ή δάνεια για κτιριακά συγκροτήματα γραφείων, δάνεια για χρηματοδότηση νοσοκομείων, οίκων ευγηρίας, εγκαταστάσεων αποθήκευσης, ξενοδοχείων, εγκαταστάσεων δευτεροβάθμιας περίθαλψης, βιομηχανικά δάνεια, και ακίνητα πολλαπλής ιδιοκτησίας· δ) εγγυημένα δανειακά ομόλογα (collateralised debt obligations - CDO). Αυτή η κατηγορία περιουσιακών στοιχείων περιλαμβάνει τις υποκατηγορίες περιουσιακών στοιχείων εγγυημένα δανειακά ομόλογα, εγγυημένοι ομολογιακοί τίτλοι, εγγυημένα σύνθετα ομόλογα, εγγυημένα δανειακά ομόλογα ενιαίας δόσης, εγγυημένα ομόλογα αμοιβαίων κεφαλαίων, εγγυημένα δανειακά ομόλογα τίτλων εξασφαλισμένων με περιουσιακά στοιχεία, και εγγυημένα δανειακά ομόλογα εγγυημένων δανειακών ομολόγων· ε) εμπορικές κινητές αξίες εξασφαλισμένες με περιουσιακά στοιχεία· στ) άλλα δομημένα χρηματοπιστωτικά μέσα που δεν περιλαμβάνονται στις προηγούμενες κατηγορίες περιουσιακών στοιχείων, συμπεριλαμβανομένων των δομημένων καλυμμένων ομολόγων, των δομημένων επενδυτικών οχημάτων, των χρεογράφων που συνδέονται με ασφαλίσεις και των εταιρειών παραγώγων προϊόντων. 5. Ο οργανισμός αξιολόγησης πιστοληπτικής ικανότητας προσδιορίζει σε ποια κατηγορία περιουσιακών στοιχείων και υποκατηγορία περιουσιακών στοιχείων (κατά περίπτωση). ανήκει κάθε αξιολογούμενο μέσο. 6. Για τους σκοπούς του πεδίου 17 του πίνακα 1 του παραρτήματος 2, ο κωδικός χώρας που χρησιμοποιείται για ένα μέσο είναι ο κωδικός της χώρας εγκατάστασης της πλειονότητας των υποκείμενων περιουσιακών στοιχείων. Όταν δεν είναι δυνατόν να εντοπιστεί ο τόπος εγκατάστασης της πλειονότητας των υποκείμενων περιουσιακών στοιχείων, το αξιολογούμενο μέσο ταξινομείται ως «Διεθνές» («International»). Άρθρο 6 Αξιολογήσεις δημόσιου χρέους και δημόσιων οικονομικών 1. Ο οργανισμός αξιολόγησης πιστοληπτικής ικανότητας αναφέρει δεδομένα σχετικά με αξιολογήσεις δημόσιου χρέους και δημόσιων οικονομικών με βάση τον εκδότη. Ο οργανισμός αξιολόγησης πιστοληπτικής ικανότητας ταξινομεί τις αξιολογήσεις σε έναν από τους ακόλουθους τομείς: α) αξιολογήσεις δημόσιου χρέους σε τοπικό νόμισμα· β) αξιολογήσεις δημόσιου χρέους σε ξένο νόμισμα· γ) αξιολογήσεις υποεθνικού δημόσιου χρέους και δημοτικού χρέους όπως για ομόσπονδα κράτη και οργανισμούς τοπικής αυτοδιοίκησης· δ) αξιολογήσεις υπερεθνικών οργανισμών όπως οι οργανισμοί που ιδρύονται ανήκουν και ελέγχονται από περισσότερα του ενός κυρίαρχα κράτη μετόχους συμπεριλαμβανομένων των οργανισμών που καλύπτονται από τον κωδικό U (Δραστηριότητες ετερόδικων οργανισμών και φορέων), σύμφωνα με τη στατιστική ονοματολογία των οικονομικών δραστηριοτήτων στην Ευρωπαϊκή Κοινότητα (εφεξής «NACE»)· (3) ε) αξιολογήσεις δημόσιων φορέων συμπεριλαμβανομένων εκείνων που καλύπτονται από τους κωδικούς NACE Ξ (δημόσια διοίκηση και άμυνα· υποχρεωτική κοινωνική ασφάλιση), Ο (εκπαίδευση) και Π (δραστηριότητες σχετικές με την ανθρώπινη υγεία και την κοινωνική μέριμνα). 2. Εντός κάθε τομέα, αναφέρονται οι βραχυπρόθεσμες και οι μακροπρόθεσμες αξιολογήσεις των εκδοτών. Όταν η αξιολόγηση ενός εκδότη δεν είναι διαθέσιμη, αναφέρεται η μακροπρόθεσμη αξιολόγηση του χρέους. 3. Για τους σκοπούς του πεδίου 17 του πίνακα 1 του παραρτήματος 2, σε περίπτωση που δεν μπορεί να αναγνωριστεί μια συγκεκριμένη χώρα ως χώρα έκδοσης σε περίπτωση υπερεθνικών οργανισμών όπως ορίζονται στο στοιχείο δ) της παραγράφου 1, ο αξιολογούμενος εκδότης ταξινομείται ως «Διεθνής» («International»). ΚΕΦΑΛΑΙΟ III ΜΟΡΦΟΤΥΠΟΣ ΑΝΑΦΟΡΑΣ Άρθρο 7 Ποιοτικά δεδομένα 1. Ο οργανισμός αξιολόγησης πιστοληπτικής ικανότητας υποβάλλει αναφορές ποιοτικών δεδομένων υπό τον μορφότυπο που ορίζεται στον πίνακα 1 του παραρτήματος Ι. Ειδικότερα, ο οργανισμός αξιολόγησης πιστοληπτικής ικανότητας υποβάλλει ποιοτικά δεδομένα σχετικά με την κλίμακα αξιολόγησης επεξηγώντας τα ατομικά χαρακτηριστικά και την έννοια της κάθε κατηγορίας. Ο οργανισμός αξιολόγησης πιστοληπτικής ικανότητας μπορεί να αναφέρει μέχρι έξι κλίμακες αξιολόγησης. Μόνο μία κλίμακα αξιολόγησης μπορεί να αναφερθεί για κάθε συγκεκριμένο συνδυασμό χρονικού ορίζοντα και τύπου αξιολόγησης. 2. Σε περίπτωση που οργανισμός αξιολόγησης πιστοληπτικής ικανότητας εκδίδει αξιολογήσεις για ένα συγκεκριμένο χρονικό ορίζοντα και τύπο αξιολόγησης χρησιμοποιώντας περισσότερες της μιας κλίμακες αξιολόγησης, στις αναφορές ποιοτικών δεδομένων του αναφέρει μόνο την κλίμακα αξιολόγησης που χρησιμοποιείται για την αριθμητική πλειονότητα των εν λόγω αξιολογήσεων. Οι αξιολογήσεις δεν αναφέρονται στις αναφορές δεδομένων αξιολόγησης όταν χρησιμοποιούν κλίμακα αξιολόγησης που δεν έχει αναφερθεί σύμφωνα με την παρούσα παράγραφο. 3. Μια κλίμακα αξιολόγησης περιλαμβάνει απροσδιόριστο αριθμό γενικών κατηγοριών αξιολογήσεων που μπορούν να περιλαμβάνουν ως υποκατηγορίες απροσδιόριστο αριθμό βαθμίδων. Ο οργανισμός αξιολόγησης πιστοληπτικής ικανότητας αναφέρει τόσο τις κατηγορίες αξιολόγησης όσο και τις βαθμίδες, ανάλογα με την περίπτωση. Άρθρο 8 Δεδομένα αξιολογήσεων 1. Ο οργανισμός αξιολόγησης πιστοληπτικής ικανότητας υποβάλλει αναφορές δεδομένων αξιολογήσεων για τις αξιολογήσεις που αναφέρονται στο άρθρο 3 με τον μορφότυπο που ορίζεται στον πίνακα 1 του παραρτήματος 2. 2. Για τους σκοπούς του πεδίου 12 του πίνακα 1 του παραρτήματος 2, ο οργανισμός αξιολόγησης πιστοληπτικής ικανότητας αναφέρει μια αθέτηση σε σχέση με μια αξιολόγηση όταν έχει συμβεί ένα από τα ακόλουθα γεγονότα: α) η αξιολόγηση δείχνει ότι συνέβη αθέτηση σύμφωνα με τον ορισμό της αθέτησης που εφαρμόζει ο οργανισμός αξιολόγησης πιστοληπτικής ικανότητας· β) η αξιολόγηση ανακλήθηκε λόγω αφερεγγυότητας της αξιολογούμενης οντότητας ή λόγω αναδιάρθρωσης του χρέους· γ) κάθε άλλη περίπτωση στην οποία ο οργανισμός αξιολόγησης πιστοληπτικής ικανότητας θεωρεί ότι μια αξιολογούμενη οντότητα ή ένα αξιολογούμενο μέσο είναι αφερέγγυο, σοβαρά απομειωμένο ή σε ισοδύναμη κατάσταση. 3. Για όλες τις αναφερόμενες αξιολογήσεις που ανακαλούνται κατά τη διάρκεια μιας συγκεκριμένης περιόδου αναφοράς παρέχεται ο λόγος της ανάκλησης στο πεδίο 11 του πίνακα 1 του παραρτήματος ΙΙ. Οι αξιολογήσεις που είχαν ανακληθεί πριν από τις 7 Σεπτεμβρίου 2010 μπορούν να εγγράφονται στην κατηγορία «λήξη της αξιολόγησης για άλλους λόγους». Άρθρο 9 Αλλαγές και ακυρώσεις ποιοτικών δεδομένων 1. Ο οργανισμός αξιολόγησης της πιστοληπτικής ικανότητας αναφέρει τις αλλαγές και τις ακυρώσεις ποιοτικών δεδομένων που είχαν αναφερθεί όταν αυτό είναι αναγκαίο προκειμένου: α) να συμπεριληφθούν αλλαγές που έχουν γίνει στα ποιοτικά δεδομένα· β) να διορθωθούν πραγματολογικά λάθη στην αναφορά μιας κλίμακας αξιολόγησης. 2. Για τις αλλαγές στα ποιοτικά δεδομένα, εκτός από δεδομένα σχετικά με την κλίμακα αξιολόγησης, ο οργανισμός αξιολόγησης πιστοληπτικής ικανότητας αποστέλλει νέα αναφορά που περιέχει τα επικαιροποιημένα δεδομένα. Ο οργανισμός αξιολόγησης πιστοληπτικής ικανότητας αποστέλλει νέα αναφορά ποιοτικών δεδομένων μόνο σε περίπτωση αλλαγής σε οποιοδήποτε από τα δεδομένα, και πρέπει να αναφέρονται μόνο τα δεδομένα που έχουν αλλάξει. Σε περίπτωση αλλαγής της μεθοδολογίας, ο οργανισμός αξιολόγησης πιστοληπτικής ικανότητας αναφέρει τα επικαιροποιημένα ποιοτικά δεδομένα και μπορεί να παραπέμπει σε συμπληρωματικές πληροφορίες σχετικά με τις ιστορικές αλλαγές μεθοδολογίας που είναι αναρτημένες στο δικτυακό του τόπο. 3. Όταν η μεταβολή της κλίμακας αξιολόγησης περιορίζεται στις ονομασίες των κατηγοριών ή των βαθμίδων, ο οργανισμός αξιολόγησης πιστοληπτικής ικανότητας διαβιβάζει την αναφορά ποιοτικών δεδομένων που περιέχει επικαιροποιημένη καταγραφή της προηγούμενης κλίμακας αξιολόγησης (που ταυτοποιείται με τον αποκλειστικό αναγνωριστικό κωδικό) τροποποώντας τις ονομασίες ή τις περιγραφές όπως χρειάζεται. Τα άλλα πεδία που σχετίζονται με την κλίμακα αξιολόγησης συμπεριλαμβάνονται στην αναφορά χωρίς αλλαγές. Ο οργανισμός αξιολόγησης πιστοληπτικής ικανότητας χρησιμοποιεί τα πεδία που καθορίζονται στον πίνακα 1 του παραρτήματος Ι. 4. Σε περίπτωση ουσιαστικής μεταβολής σε κλίμακα αξιολόγησης, ο οργανισμός αξιολόγησης πιστοληπτικής ικανότητας δηλώνει νέα κλίμακα αξιολόγησης και προβαίνει στις ακόλουθες ενέργειες: α) διαβιβάζεται αρχείο ποιοτικών δεδομένων με επικαιροποιημένη εγγραφή της προηγούμενης κλίμακας αξιολόγησης, που τροποποιεί την ημερομηνία λήξης ισχύος στην ημερομηνία του τέλους της προηγούμενης περιόδου αναφοράς. Ο οργανισμός αξιολόγησης πιστοληπτικής ικανότητας χρησιμοποιεί τα πεδία που καθορίζονται στον πίνακα 1 του παραρτήματος 1· β) ο οργανισμός αξιολόγησης πιστοληπτικής ικανότητας αναφέρει τη νέα κλίμακα αξιολόγησης με νέο αποκλειστικό αναγνωριστικό κωδικό και ημερομηνία έναρξης ισχύος της πρώτης περιόδου αναφοράς για την οποία ισχύει· γ) όταν ο οργανισμός αξιολόγησης πιστοληπτικής ικανότητας λάβει αρχείο απάντησης από το κεντρικό αρχείο που επιβεβαιώνει ότι έγινε δεκτή η νέα κλίμακα αξιολόγησης, ο οργανισμός αξιολόγησης πιστοληπτικής ικανότητας διαβιβάζει τα αρχεία δεδομένων αξιολόγησης που αντιστοιχούν στην πρώτη περίοδο αναφοράς στην οποία εφαρμόζεται η νέα κλίμακα αξιολόγησης, χρησιμοποιώντας τη νέα κλίμακα αξιολόγησης. 5. Σε περίπτωση ακύρωσης μιας κλίμακας αξιολόγησης, ο οργανισμός αξιολόγησης πιστοληπτικής ικανότητας προβαίνει στις ακόλουθες ενέργειες: α) η ακύρωση πραγματοποιείται πριν να αναφέρει ο οργανισμός αξιολόγησης πιστοληπτικής ικανότητας δεδομένα αξιολόγησης στο κεντρικό αρχείο σχετικά με την εν λόγω κλίμακα αξιολόγησης. Σε περίπτωση που έχουν ήδη αναφερθεί δεδομένα αξιολόγησης, ο οργανισμός αξιολόγησης πιστοληπτικής ικανότητας πρέπει να ακυρώσει όλα τα δεδομένα αξιολόγησης χρησιμοποιώντας την προηγούμενη κλίμακα αξιολόγησης· β) ο οργανισμός αξιολόγησης πιστοληπτικής ικανότητας διαβιβάζει το αρχείο ποιοτικών δεδομένων που περιέχει την ακύρωση της κλίμακας αξιολόγησης. Ο οργανισμός αξιολόγησης πιστοληπτικής ικανότητας χρησιμοποιεί το πεδίο που ορίζεται στον πίνακα 2 του παραρτήματος Ι. Άρθρο 10 Ακύρωση δεδομένων αξιολόγησης και ιστορική αναφορά δεδομένων αξιολόγησης 1. Όταν εντοπίζονται πραγματολογικά λάθη στα δεδομένα αξιολόγησης που έχουν ήδη αναφερθεί, ο οργανισμός αξιολόγησης πιστοληπτικής ικανότητας αναφέρει την ακύρωση των εν λόγω δεδομένων αξιολόγησης κ. αντικαθιστά τα ακυρωθέντα δεδομένα αξιολόγησης. 2. Όταν ακυρώνει δεδομένα αξιολόγησης, ο οργανισμός αξιολόγησης πιστοληπτικής ικανότητας λαμβάνει ένα από τα ακόλουθα μέτρα: α) σε περίπτωση εγγραφών αξιολόγησης της τρέχουσας περιόδου αναφοράς, ο οργανισμός αξιολόγησης πιστοληπτικής ικανότητας χρησιμοποιεί τα πεδία που καθορίζονται στον πίνακα 2 του παραρτήματος ΙΙ. Μετά την ακύρωση της αρχικής εγγραφής, διαβιβάζει νέα έκδοση της εγγραφής· β) σε περίπτωση εγγραφών αξιολόγησης προηγούμενων περιόδων αναφοράς, ο οργανισμός αξιολόγησης πιστοληπτικής ικανότητας μπορεί να ακυρώσει τα αρχικά δεδομένα αξιολόγησης για όλες τις αναφερθείσες περιόδους, χρησιμοποιώντας τα πεδία που καθορίζονται στον πίνακα 2 του παραρτήματος ΙΙ αναφέροντας επίσης τους λόγους για την ακύρωση, και στη συνέχεια, μπορεί να αντικαταστήσει την αρχική έκδοση της εγγραφής για όλες τις περιόδους εφαρμόζοντας τη διαδικασία που προβλέπεται στο άρθρο 3 παράγραφος 4. 3. Σε περίπτωση αναδρομικής αναφοράς δεδομένων αξιολόγησης, ο οργανισμός αξιολόγησης πιστοληπτικής ικανότητας προσθέτει στα πεδία των αξιολογήσεων την ιστορική περίοδο αναφοράς της αξιολόγησης και τον λόγο για την αναφορά ιστορικών δεδομένων αξιολόγησης, όπως ορίζεται στα πεδία 24 και 25 του πίνακα 1 του παραρτήματος ΙΙ. ΚΕΦΑΛΑΙΟ IV ΜΕΘΟΔΟΣ ΑΝΑΦΟΡΑΣ Άρθρο 11 Δίαυλοι υποβολής αναφορών και διαβίβαση δεδομένων 1. Προκειμένου να αναφέρει δεδομένα στο κεντρικό αρχείο, ο οργανισμός αξιολόγησης πιστοληπτικής ικανότητας χρησιμοποιεί τους μηχανισμούς υποβολής αναφορών του συστήματος του κεντρικού αρχείου. 2. Όλα τα ηλεκτρονικά αρχεία που αποστέλλονται στο κεντρικό αρχείο και λαμβάνονται από αυτό είναι σε μορφότυπο XML σύμφωνο με τα συστήματα XSD που εκδίδει η ΕΑΚΑΑ. 3. Ο οργανισμός αξιολόγησης πιστοληπτικής ικανότητας ονομάζει τα αρχεία σύμφωνα με τη σύμβαση ονοματοδοσίας που εκδίδει η ΕΑΚΑΑ. 4. Ο οργανισμός αξιολόγησης πιστοληπτικής ικανότητας αποθηκεύει τα αρχεία που αποστέλλονται στο κεντρικό αρχείο και λαμβάνονται από αυτό σε ηλεκτρονική μορφή για διάστημα τουλάχιστον πέντε ετών. Τα εν λόγω αρχεία τίθενται στη διάθεση της ΕΑΚΑΑ κατ» αίτησή της. Άρθρο 12 Αρχές ανταλλαγής αρχείων και περίοδοι αναφοράς 1. Ο οργανισμός αξιολόγησης της πιστοληπτικής ικανότητας αποστέλλει στο κεντρικό αρχείο όλα τα αρχεία που καλύπτουν μια συγκεκριμένη περίοδο αναφοράς εντός της επόμενης περιόδου προδημοσίευσης. Η απαίτηση αυτή καλύπτει τόσο τα αρχεία ποιοτικών δεδομένων, όσο και τα αρχεία δεδομένων αξιολόγησης. 2. Η περίοδος αναφοράς καλύπτει περίοδο έξι μηνών από την 1η Ιανουαρίου έως τις 30 Ιουνίου και από την 1η Ιουλίου έως τις 31 Δεκεμβρίου. Η περίοδος προδημοσίευσης είναι περίοδος τριών μηνών από τη λήξη της αντίστοιχης περιόδου αναφοράς, από την 1η Ιανουαρίου έως τις 31 Μαρτίου και από την 1η Ιουλίου έως τις 30 Σεπτεμβρίου. Η έναρξη και το τέλος της περιόδου προδημοσίευσης και της περιόδου αναφοράς καθορίζονται σύμφωνα με την ώρα Κεντρικής Ευρώπης. 3. Ο οργανισμός αξιολόγησης πιστοληπτικής ικανότητας διαβιβάζει πρώτα ποιοτικά δεδομένα. Αποστέλλει αρχεία δεδομένων αξιολόγησης μόνον αφού λάβει από το κεντρικό αρχείο ένα αρχείο απάντησης που επαληθεύει τα ποιοτικά δεδομένα. 4. Κατά τη διάρκεια κάθε περιόδου προδημοσίευσης, οι οργανισμοί αξιολόγησης πιστοληπτικής ικανότητας υποβάλλουν στο κεντρικό αρχείο αρχεία δεδομένων αξιολόγησης που περιλαμβάνουν όλες τις πληροφορίες όπως ορίζονται στους πίνακες 1, 2 και 3 του παραρτήματος 2. Οι ακυρώσεις δεδομένων αξιολόγησης αναφέρονται σύμφωνα με το άρθρο 10. 5. Την πρώτη φορά που ο οργανισμός αξιολόγησης της πιστοληπτικής ικανότητας υποβάλλει αναφορά στο κεντρικό αρχείο, διαβιβάζει αρχείο ποιοτικών δεδομένων το οποίο περιλαμβάνει όλα τα ποιοτικά δεδομένα που αναφέρονται στους πίνακες 1, 2 και 3 του παραρτήματος 1. Στη συνέχεια, ο οργανισμός αξιολόγησης πιστοληπτικής ικανότητας υποβάλλει έκθεση μόνο για νέες κλίμακες αξιολόγησης, επικαιροποιήσεις και ακυρώσεις ποιοτικών δεδομένων σύμφωνα με το άρθρο 9. 6. Εκτός από την πρώτη αναφορά του προς το κεντρικό αρχείο, ο οργανισμός αξιολόγησης πιστοληπτικής ικανότητας υποβάλλει επίσης αναφορά για τα ιστορικά δεδομένα σύμφωνα με το άρθρο 3 παράγραφος 4. Η αναφορά αυτή πραγματοποιείται με τη χρονολογική σειρά των περιόδων αναφοράς, αρχίζοντας από την πρώτη. Άρθρο 13 Διαδικασία υποβολής αναφορών 1. Ο οργανισμός αξιολόγησης της πιστοληπτικής ικανότητας διασφαλίζει ότι οι πληροφορίες που αποστέλλονται στο κεντρικό αρχείο αντιστοιχούν στα εσωτερικά αρχεία του. Εντός κάθε περιόδου προδημοσίευσης όλα τα σχετικά αρχεία αποστέλλονται με χρονολογική σειρά και τα λάθη διορθώνονται κατά την περίοδο προδημοσίευσης. 2. Το κεντρικό αρχείο διαβιβάζει αρχείο απάντησης στον οργανισμό αξιολόγησης πιστοληπτικής ικανότητας για κάθε αρχείο δεδομένων που λαμβάνει στο πλαίσιο των αναφορών, είτε επιβεβαιώνοντας ότι το αρχείο δεδομένων ελήφθη και φορτώθηκε σωστά είτε πληροφορώντας τον οργανισμό αξιολόγησης πιστοληπτικής ικανότητας σχετικά με εντοπισθέντα σφάλματα. Όταν το κεντρικό αρχείο έχει εντοπίσει σφάλμα, ο οργανισμός αξιολόγησης πιστοληπτικής ικανότητας διαβιβάζει διορθώσεις σε εύθετο χρόνο ως εξής: α) για σφάλματα ηλεκτρονικών αρχείων, ο οργανισμός αξιολόγησης πιστοληπτικής ικανότητας διορθώνει το σφάλμα που αναφέρεται στο αρχείο απάντησης και αποστέλλει εκ νέου ολόκληρο το αρχείο· β) για σφάλματα περιεχομένου, ο οργανισμός αξιολόγησης της πιστοληπτικής ικανότητας διορθώνει το σφάλμα που αναφέρεται στο αρχείο απάντησης και αποστέλλει εκ νέου μόνο τα διορθωμένα αρχεία. ΚΕΦΑΛΑΙΟ V ΤΕΛΙΚΕΣ ΔΙΑΤΑΞΕΙΣ Άρθρο 14 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαρτίου 2012.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 876/2011 ΤΗΣ ΕΠΙΤΡΟΠΉΣ της 1ης Σεπτεμβρίου 2011 για την 157η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α), το άρθρο 7α παράγραφος 1 και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 19 Αυγούστου 2011, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα φυσικό πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Στις 22 Αυγούστου 2011, αποφάσισε να προσθέσει ένα φυσικό πρόσωπο στον ίδιο κατάλογο. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα. (4) Ο παρών κανονισμός θα πρέπει να τεθεί σε ισχύ αμέσως, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Σεπτεμβρίου 2011.

Δημόσια ασφάλεια


ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Φεβρουαρίου 2011 με την οποία αναγνωρίζεται καταρχήν η πληρότητα του φακέλου που υποβλήθηκε για λεπτομερή εξέταση με σκοπό την ενδεχόμενη καταχώριση του sedaxane και του Bacillus firmus I-1582 στο παράρτημα I της οδηγίας 91/414/ΕΟΚ του Συμβουλίου [κοινοποιηθείσα υπό τον αριθμό Ε(2011) 989] (Κείμενο που παρουσιάζει ενδιαφέρον για τον ΕΟΧ) (2011/123/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 3, Εκτιμώντας τα ακόλουθα: (1) Η οδηγία 91/414/ΕΟΚ προβλέπει την κατάρτιση ενός καταλόγου δραστικών ουσιών της Ευρωπαϊκής Ένωσης, οι οποίες επιτρέπεται να ενσωματώνονται σε φυτοπροστατευτικά προϊόντα. (2) Στις 18 Ιουνίου 2010 η εταιρεία Syngenta Crop Protection AG υπέβαλε στις αρχές της Γαλλίας τον φάκελο για τη δραστική ουσία sedaxane, συνοδευόμενο από αίτηση να καταχωριστεί η εν λόγω ουσία στο παράρτημα Ι της οδηγίας 91/414/ΕΟΚ. (3) Στις 29 Σεπτεμβρίου 2010 η εταιρεία Bayer CropScience SAS υπέβαλε στις αρχές της Γαλλίας τον φάκελο για τη δραστική ουσία Bacillus firmus I-1582, συνοδευόμενο από αίτηση να καταχωριστεί η εν λόγω ουσία στο παράρτημα Ι της οδηγίας 91/414/ΕΟΚ. (4) Οι αρχές της Γαλλίας δήλωσαν στην Επιτροπή ότι, ύστερα από μια αρχική εξέταση, φαίνεται ότι οι φάκελοι για τις εν λόγω δραστικές ουσίες πληρούν τις απαιτήσεις για στοιχεία και πληροφορίες που ορίζονται στο παράρτημα II της οδηγίας 91/414/ΕΟΚ. Οι φάκελοι που υποβλήθηκαν φαίνεται ότι πληρούν επίσης τις απαιτήσεις για στοιχεία και πληροφορίες που ορίζονται στο παράρτημα ΙΙΙ της οδηγίας 91/414/ΕΟΚ όσον αφορά ένα φυτοπροστατευτικό προϊόν που περιέχει τις εν λόγω δραστικές ουσίες. Στη συνέχεια, σύμφωνα με το άρθρο 6 παράγραφος 2 της οδηγίας 91/414/ΕΟΚ, οι φάκελοι διαβιβάστηκαν από τους αιτούντες στην Επιτροπή και στα άλλα κράτη μέλη, παραπέμφθηκαν δε στη μόνιμη επιτροπή για την τροφική αλυσίδα και την υγεία των ζώων. (5) Με την παρούσα απόφαση επιβεβαιώνεται επίσημα σε επίπεδο Ευρωπαϊκής Ένωσης ότι οι φάκελοι θεωρούνται ότι πληρούν, καταρχήν, τις απαιτήσεις για στοιχεία και πληροφορίες που προβλέπονται στο παράρτημα ΙΙ και, για ένα τουλάχιστον φυτοπροστατευτικό προϊόν που περιέχει μία από τις εν λόγω δραστικές ουσίες, τις απαιτήσεις του παραρτήματος III της οδηγίας 91/414/ΕΟΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι φάκελοι σχετικά με τις αναγραφόμενες στο παράρτημα της παρούσας απόφασης δραστικές ουσίες, οι οποίες υποβλήθηκαν στην Επιτροπή και στα κράτη μέλη με σκοπό την καταχώριση των εν λόγω δραστικών ουσιών στο παράρτημα Ι της οδηγίας 91/414/ΕΟΚ, ικανοποιούν, καταρχήν, τις απαιτήσεις για στοιχεία και πληροφορίες, οι οποίες προβλέπονται στο παράρτημα II της εν λόγω οδηγίας. Οι φάκελοι πληρούν επίσης τις απαιτήσεις, σε στοιχεία και πληροφορίες, οι οποίες παρατίθενται στο παράρτημα ΙΙΙ της οδηγίας 91/414/ΕΟΚ για ένα τουλάχιστον φυτοπροστατευτικό προϊόν που περιέχει τις δραστικές ουσίες, λαμβάνοντας υπόψη τις προτεινόμενες χρήσεις. Άρθρο 2 Το κράτος μέλος-εισηγητής εξακολουθεί να εξετάζει λεπτομερώς τους φακέλους που αναφέρονται στο άρθρο 1 και κοινοποιεί στην Επιτροπή, το συντομότερο δυνατόν και το αργότερο έως τις 28 Φεβρουαρίου 2012, τα συμπεράσματα της εξέτασης που διενήργησε, συνοδευόμενα από τυχόν συστάσεις για την καταχώριση ή τη μη καταχώριση των αναφερόμενων στο άρθρο 1 δραστικών ουσιών στο παράρτημα Ι της οδηγίας 91/414/ΕΟΚ, καθώς και από τυχόν σχετικούς όρους για την καταχώριση. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 23 Φεβρουαρίου 2011.

Πολιτική για την υγεία

Χημική βιομηχανία

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ATALANTA/1/2010 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 5ης Μαρτίου 2010 για τροποποίηση της απόφασης Atalanta/2/2009 της Επιτροπής Πολιτικής και Ασφάλειας που αφορά την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) και της απόφασης Atalanta/3/2009 της Επιτροπής Πολιτικής και Ασφάλειας σχετικά με τη σύσταση της Επιτροπής Συνεισφερόντων για τη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) (2010/184/ΚΕΠΠΑ) Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 38 τρίτη παράγραφος, την κοινή δράση 2008/851/ΚΕΠΠΑ του Συμβουλίου, της 10ης Νοεμβρίου 2008, για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1), και ιδίως το άρθρο 10, την απόφαση Atalanta/2/2009 της Επιτροπής Πολιτικής και Ασφάλειας, (2) και την απόφαση Atalanta/3/2009 της Επιτροπής Πολιτικής και Ασφάλειας (3), καθώς και την προσθήκη αυτής (4), Εκτιμώντας τα ακόλουθα: (1) Ο διοικητής επιχειρήσεων της ΕΕ διεξήγαγε σύσκεψη συγκρότησης δυνάμεων στις 16 Δεκεμβρίου 2008. (2) Κατόπιν της προσφοράς της Ουκρανίας να συνεισφέρει στην επιχείρηση Atalanta, της σύστασης του διοικητή επιχειρήσεων της ΕΕ και της εισήγησης της στρατιωτικής επιτροπής της Ευρωπαϊκής Ένωσης, η συνεισφορά της Ουκρανίας θα πρέπει να γίνει δεκτή. (3) Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την υλοποίηση αποφάσεων και δράσεων της Ένωσης, οι οποίες έχουν επιπτώσεις στην άμυνα, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 της απόφασης Atalanta/2/2009 της Επιτροπής Πολιτικής και Ασφάλειας αντικαθίσταται από το ακόλουθο κείμενο: «Άρθρο 1 Συνεισφορές τρίτων χωρών Μετά τις συσκέψεις συγκρότησης δυνάμεων και στελέχωσης, οι συνεισφορές της Νορβηγίας, της Κροατίας, του Μαυροβουνίου και της Ουκρανίας γίνονται αποδεκτές για τη στρατιωτική επιχείρηση της ΕΕ που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta)». Άρθρο 2 Το παράρτημα της απόφασης Atalanta/3/2009 της Επιτροπής Πολιτικής και Ασφάλειας αντικαθίσταται από το κείμενο που εμπεριέχεται στο παράρτημα της παρούσας απόφασης. Άρθρο 3 Η παρούσα απόφαση αρχίζει να ισχύει από την ημερομηνία της έκδοσής της. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 5 Μαρτίου 2010.

ΕΘΝΙΚΗ ΑΜΥΝΑ


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 310/2012 ΤΗΣ ΕΠΙΤΡΟΠΉΣ της 21ης Δεκεμβρίου 2011 για τροποποίηση του κανονισμού (ΕΚ) αριθ. 1569/2007 για την καθιέρωση μηχανισμού για τον προσδιορισμό της ισοδυναμίας των λογιστικών προτύπων που εφαρμόζουν οι εκδότες κινητών αξιών τρίτων χωρών βάσει των οδηγιών 2003/71/ΕΚ και 2004/109/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (1), και ιδίως το άρθρο 20 παράγραφος 3 πρώτο εδάφιο, Έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (2), και ιδίως το άρθρο 23 παράγραφος 4 τέταρτο εδάφιο, Εκτιμώντας τα ακόλουθα: (1) Το άρθρο 23 παράγραφος 4 της οδηγίας 2004/109/ΕΚ επιβάλλει στην Επιτροπή την υποχρέωση να καθιερώσει ένα μηχανισμό για τον προσδιορισμό της ισοδυναμίας των πληροφοριών που απαιτούνται βάσει της εν λόγω οδηγίας. Η Επιτροπή καλείται να θεσπίσει μέτρα για τον καθορισμό γενικών κριτηρίων ισοδυναμίας όσον αφορά τα λογιστικά πρότυπα που αφορούν εκδότες από περισσότερες της μιας χώρες. Το άρθρο 23 παράγραφος 4 της οδηγίας 2004/109/ΕΚ απαιτεί επίσης από την Επιτροπή να λαμβάνει αποφάσεις σχετικά με την ισοδυναμία των λογιστικών προτύπων που χρησιμοποιούν οι εκδότες τρίτων χωρών, και παρέχει στην Επιτροπή τη δυνατότητα να επιτρέπει τη χρήση των λογιστικών προτύπων τρίτων χωρών για μια κατάλληλη μεταβατική περίοδο. Δεδομένης της στενής αλληλοσύνδεσης των πληροφοριών που απαιτούνται βάσει της οδηγίας 2004/109/ΕΚ με τις πληροφορίες που απαιτούνται βάσει της οδηγίας 2003/71/ΕΚ, ενδείκνυται να εφαρμόζονται τα ίδια κριτήρια για τον προσδιορισμό της ισοδυναμίας στο πλαίσιο και των δύο οδηγιών. (2) Συνεπώς, ο κανονισμός (ΕΚ) αριθ. 1569/2007 της Επιτροπής (3) όρισε τους όρους για την αποδοχή των λογιστικών προτύπων τρίτων χωρών για μια περιορισμένη χρονική περίοδο που λήγει στις 31 Δεκεμβρίου 2011. (3) Η Επιτροπή αξιολόγησε τη χρησιμότητα και τη λειτουργία του μηχανισμού ισοδυναμίας και συμπέρανε ότι αυτός θα πρέπει να παραταθεί για περίοδο τριών ετών έως τις 31 Δεκεμβρίου 2014. Δεδομένου ότι η περίοδος για την οποία η Επιτροπή είχε θεσπίσει όρους για τη χορήγηση ισοδυναμίας στις Γενικά Αποδεκτές Λογιστικές Αρχές (ΓΑΛΑ) τρίτων χωρών έληγε στις 31 Δεκεμβρίου 2011, ο παρών κανονισμός θα πρέπει να εφαρμόζεται από την 1η Ιανουαρίου του 2012. Αυτό είναι αναγκαίο προκειμένου να εξασφαλιστεί ασφάλεια δικαίου για τους εκδότες από τις οικείες τρίτες χώρες που είναι εισηγμένοι στην Ένωση και να αποφευχθεί ο κίνδυνος να υποχρεωθούν να συμβιβάσουν τις οικονομικές καταστάσεις τους με τα Διεθνή Πρότυπα Χρηματοοικονομικής Αναφοράς (ΔΠΧΑ). Η πρόβλεψη αναδρομικής εφαρμογής ελαφρύνει συνεπώς τυχόν πρόσθετο φόρτο για τους εν λόγω εκδότες. (4) Για να εξασφαλιστεί ότι θα πραγματοποιείται καθορισμός της ισοδυναμίας των λογιστικών προτύπων τρίτης χώρας σε όλες τις περιπτώσεις που παρουσιάζουν ενδιαφέρον για τις αγορές της Ένωσης, η Επιτροπή θα πρέπει να αξιολογεί την ισοδυναμία των λογιστικών προτύπων τρίτης χώρας είτε μετά από αίτηση της αρμόδιας αρχής κράτους μέλους ή αρχής τρίτης χώρας αρμόδιας για τα λογιστικά πρότυπα ή για την εποπτεία της αγοράς, είτε με δική της πρωτοβουλία. Η Επιτροπή θα πρέπει να συμβουλεύεται την Ευρωπαϊκή Αρχή Κινητών Αξιών και Αγορών (ΕΑΚΑΑ) όσον αφορά τις τεχνικές πτυχές της αξιολόγησης της ισοδυναμίας των εν λόγω λογιστικών προτύπων. Θα πρέπει επίσης να επιτρέπεται στους εκδότες της Ένωσης να χρησιμοποιούν τα ΔΠΧΑ που έχουν εγκριθεί δυνάμει του κανονισμού (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (4) στην οικεία τρίτη χώρα. (5) Συνεπώς, ο κανονισμός (ΕΚ) αριθ. 1569/2007 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 4 του κανονισμού (ΕΚ) αριθ. 1569/2007 αντικαθίσταται από το ακόλουθο κείμενο: «Άρθρο 4 Όροι για την αποδοχή των λογιστικών προτύπων τρίτων χωρών για μια περιορισμένη περίοδο 1. Μπορεί να επιτραπεί σε εκδότες τρίτων χωρών να χρησιμοποιούν οικονομικές καταστάσεις που καταρτίζονται σύμφωνα με τα λογιστικά πρότυπα τρίτης χώρας για να συμμορφώνονται με τις υποχρεώσεις τους βάσει της οδηγίας 2004/109/ΕΚ και, κατά παρέκκλιση από το άρθρο 35 παράγραφος 5 του κανονισμού (ΕΚ) αριθ. 809/2004, για να παρέχουν ιστορικές χρηματοοικονομικές πληροφορίες βάσει του εν λόγω κανονισμού για μια περίοδο που θα αρχίζει μετά τις 31 Δεκεμβρίου 2008 και που θα λήγει το αργότερο στις 31 Δεκεμβρίου 2014 στις ακόλουθες περιπτώσεις: α) η αρχή της τρίτης χώρας, αρμόδια για τα εν λόγω εθνικά λογιστικά πρότυπα, έχει αναλάβει δημόσια δέσμευση όσον αφορά τη σύγκλιση των εν λόγω προτύπων με τα διεθνή πρότυπα χρηματοοικονομικής αναφοράς το αργότερο έως τις 31 Δεκεμβρίου 2014 και πληρούνται και οι δύο παρακάτω προϋποθέσεις: i) η αρχή της τρίτης χώρας, αρμόδια για τα εν λόγω εθνικά λογιστικά πρότυπα, έχει καταρτίσει ένα πρόγραμμα σύγκλισης που είναι διεξοδικό και μπορεί να ολοκληρωθεί πριν από τις 31 Δεκεμβρίου 2014· ii) το πρόγραμμα σύγκλισης εφαρμόζεται αποτελεσματικά, χωρίς καθυστέρηση, και για την ολοκλήρωσή του διατίθενται οι απαραίτητοι πόροι· β) η αρχή της τρίτης χώρας, αρμόδια για τα εν λόγω εθνικά λογιστικά πρότυπα, έχει αναλάβει δημόσια δέσμευση όσον αφορά την καθιέρωση των διεθνών προτύπων χρηματοοικονομικής αναφοράς πριν από τις 31 Δεκεμβρίου 2014 και στην εν λόγω τρίτη χώρα έχουν ληφθεί αποτελεσματικά μέτρα για να εξασφαλιστεί η έγκαιρη και πλήρης εφαρμογή τους μέχρι την ημερομηνία αυτή. 2. Οποιαδήποτε απόφαση στο πλαίσιο της παραγράφου 1, δηλαδή να συνεχισθεί να επιτρέπεται η αποδοχή οικονομικών καταστάσεων που καταρτίζονται σύμφωνα με τα λογιστικά πρότυπα τρίτης χώρας, θα λαμβάνεται σύμφωνα με τη διαδικασία που αναφέρεται στο άρθρο 24 της οδηγίας 2003/71/ΕΚ και στο άρθρο 27 παράγραφος 2 της οδηγίας 2004/109/ΕΚ. 3. Όταν η Επιτροπή επιτρέπει τη συνέχιση της αποδοχής των οικονομικών καταστάσεων που καταρτίζονται σύμφωνα με τα λογιστικά πρότυπα τρίτης χώρας σύμφωνα με την παράγραφο 1, παρακολουθεί τακτικά την κατάσταση για να εξασφαλίσει ότι συνεχίζουν να πληρούνται οι προϋποθέσεις που ορίζονται στο στοιχείο α) ή β) (κατά περίπτωση), και υποβάλλει σχετική έκθεση στο Ευρωπαϊκό Κοινοβούλιο. 4. Εάν δεν πληρούνται πλέον οι προϋποθέσεις του στοιχείου α) ή β) της παραγράφου 1, η Επιτροπή λαμβάνει απόφαση σύμφωνα με τη διαδικασία του άρθρου 24 της οδηγίας 2003/71/ΕΚ και του άρθρου 27 παράγραφος 2 της οδηγίας 2004/109/ΕΚ, η οποία τροποποιεί την απόφαση που είχε λάβει στο πλαίσιο της παραγράφου 1 όσον αφορά τα εν λόγω λογιστικά πρότυπα. 5. Στο πλαίσιο της συμμόρφωσης με το παρόν άρθρο, η Επιτροπή συμβουλεύεται αρχικά την ΕΑΚΑΑ σχετικά με το πρόγραμμα σύγκλισης ή με την πρόοδο όσον αφορά την καθιέρωση των ΔΠΧΑ, κατά περίπτωση.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 2011.

Πιστωτική αγορά

ΔΗΜΟΣΙΟΝΟΜΙΚΑ